Alueiden komitean lausunto aiheesta "Ehdotus: Neuvoston puitepäätös lasten seksuaalisen hyväksikäytön ja lapsipornografian torjumisesta"



Virallinen lehti nro 357 , 14/12/2001 s. 0041 - 0043



Alueiden komitean lausunto aiheesta: - "Komission tiedonanto neuvostolle ja Euroopan parlamentille ihmiskaupan torjumisesta ja lasten seksuaalisen hyväksikäytön ja lapsipornografian torjumisesta", - "Ehdotus: Neuvoston puitepäätös ihmiskaupan torjumisesta", ja - "Ehdotus: Neuvoston puitepäätös lasten seksuaalisen hyväksikäytön ja lapsipornografian torjumisesta" (2001/C 357/11) ALUEIDEN KOMITEA, joka ottaa huomioon komission tiedonannon neuvostolle ja parlamentille ihmiskaupan torjumisesta ja lasten seksuaalisen hyväksikäytön ja lapsipornografian torjumisesta, ehdotuksen neuvoston puitepäätökseksi ihmiskaupan torjumisesta sekä ehdotuksen neuvoston puitepäätökseksi lasten seksuaalisen hyväksikäytön ja lapsipornografian torjumisesta, KOM (2000) 854 lopullinen - 2001/0024 (CNS) - 2001/0025 (CNS), ottaa huomioon työvaliokuntansa 13. kesäkuuta 2000 Euroopan yhteisön perustamissopimuksen 265 artiklan viidennen kohdan nojalla tekemän päätöksen antaa lausunnon valmistelu valiokunta 7:n "koulutus, ammattikoulutus, kulttuuri, nuoriso, urheilu, kansalaisten oikeudet" tehtäväksi, ottaa huomioon valiokunta 7:n huhtikuun 23. päivänä 2001 hyväksymän lausuntoluonnoksen CdR 87/2001 rev., jonka esittelijä oli Nicole Morsblech (D, ELDR), hyväksyi 13. ja 14. kesäkuuta 2001 pitämässään 39. täysistunnossa (kesäkuun 14. päivän kokouksessa) yksimielisesti seuraavan lausunnon. ALUEIDEN KOMITEAN KANTA JA SUOSITUKSET Alueiden komitea 1. on huolissaan siitä, että työvoiman hyväksikäyttötarkoituksessa ja seksuaalisessa hyväksikäyttötarkoituksessa tapahtuva ihmiskauppa sekä lasten seksuaalinen hyväksikäyttö ja lapsipornografian levittäminen ovat muodostuneet vakaviksi ongelmiksi Euroopassa. 2. on erittäin tyytyväinen siihen, että Euroopan unioni on tunnistanut kyseiset ongelmat, sekä toiminut jo muutaman vuoden ajan niiden ratkaisemiseksi ja esittää nyt uudelleen ehdotuksia ihmiskaupan ja lasten seksuaalisen hyväksikäytön torjumiseksi. 3. on vakuuttunut siitä, että ongelmia tulisi lähestyä Euroopan laajuisesti tehden yhteistyötä myös aluetasolla sekä ehdokasvaltioiden ja muiden unionin ulkopuolisten maiden kanssa. 4. on vakuuttunut siitä, että puitepäätöksillä tavoiteltu rikoslainsäädäntöjen yhtenäistäminen ja lainvalvontaviranomaisten yhteistyön parantaminen ovat ehdottomia edellytyksiä ihmiskaupan ja lasten seksuaalisen hyväksikäytön tehokkaaksi torjumiseksi ja että tavoitteiden saavuttamista on tuettava lisätoimin unioni-, jäsenvaltio- ja aluetasoilla. Komitea kannattaa näin ollen komission pyrkimystä toteuttaa lainsäädäntötoimien ohella lisätoimia. 5. katsoo, että pyrkimys sopia yhteisistä määritelmistä ja rikostunnusmerkistöistä on keskeinen tavoite yhtenäisen kriminalisoinnin ja nykyistä tehokkaamman syytteeseenpanon kannalta. 6. on samaa mieltä siitä, että kriminalisointia sekä oikeushenkilöiden vastuuta, uhrin suojaa, lainkäyttövaltaa ja rajanylittävää yhteistyötä koskevien säännösten tulisi olla molempien puitepäätösten painopisteitä. 7. kannattaa sitä, että myös ehdokasvaltioille selvitetään ajoissa, että niiden on otettava huomioon yhtenäisen rikoslainsäädännön luomisen edellyttämät toimenpiteet ja osallistuttava lainvalvontaviranomaisten yhteistyön parantamiseen. Komitea on sitä mieltä, että vastaavia toimia tulisi käsitellä myös niiden EU:n naapurimaiden, jotka eivät ole hakeneet unionin jäsenyyttä (esim. Albania ja Jugoslavia), tai ehdokasvaltioiden naapurimaiden (esim. entiseen Neuvostoliittoon kuuluneet valtiot) kanssa käytävissä keskusteluissa. 8. on komission kanssa samaa mieltä siitä, että mukautettua ja yhtenäistä toimintaa ihmiskaupan sekä lasten seksuaalisen hyväksikäytön ja lapsipornografian torjumiseksi tarvitaan nimenomaan EU:n laajentumista ajatellen. Komitean mielestä asianomaiset toimet kuuluvat niin EU:n kuin ehdokasvaltioidenkin alueiden välisen yhteistyön piiriin. 9. kannattaa yhteistyötä Euroopan neuvoston kanssa, sillä näin toimiin voitaisiin Euroopan unionin jäsenvaltioiden lisäksi nivoa useita muita, etenkin Keski- ja Itä-Euroopan maita. 10. on tyytyväinen siihen, että ihmiskauppaa torjuviin toimiin sisältyy sekä seksuaalisen hyväksikäytön että työvoiman hyväksikäytön torjuminen. Kyseiset toimet ovat näin ollen osa laittomien maahanmuuttajien järjestäytyneen salakuljetuksen vastaisia toimia. 11. kannattaa sitä, että EU tukee etenkin Kaakkois- ja Itä-Euroopan maiden kanssa koordinoituja ihmiskaupan vastaisia toimia ja osallistuu niiden toteutukseen. 12. kannattaa ihmiskaupan uhrien kotimaan, kauttakulkumaan ja kohdemaan välistä entistä tiiviimpää yhteistyötä, johon liittyy etenkin tietojen, rikostietojen ja tutkimustulosten vaihto. 13. korostaa, että etenkin naiset joutuvat ihmiskaupan uhreiksi kotimaansa taloudellisen ja yhteiskunnallisen tilanteen vuoksi. Komitean mielestä onkin voimakkaasti tuettava kyseisten maiden myönteistä taloudellista ja yhteiskunnallista kehitystä, jotta naiset eivät taloudellisen ja yhteiskunnallisen näköalattomuuden vuoksi joutuisi ihmiskaupan uhreiksi. 14. kannattaa myös EU:n jäsenvaltioiden ja unionin ulkopuolisten maiden entistä tiiviimpää yhteistyötä, esimerkkinä Itävallan ja Sveitsin nykyinen sopimus yhteisten rajavartiostojen käyttöönotosta. 15. kannattaa sellaisten organisaatioiden verkoston perustamista ja tukemista, jotka kuljettavat ihmiskaupan uhreja takaisin kotimaahan, auttavat heitä integroitumaan uudelleen yhteiskuntaan ja tukevat heitä. 16. katsoo, että ihmiskaupassa on estettävä erityisesti ihmisten kuljettaminen toiseen maahan seksuaalista hyväksikäyttöä tai työvoiman hyväksikäyttöä varten, ja tukee tavoitetta, jonka mukaan ihmiskaupasta on EU:n jäsenvaltioissa annettava sama rangaistus. 17. katsoo, että etenkin Internet helpottaa huomattavasti lapsipornografian levittämistä, ja muistuttaa, että tällainen levittämiskanava vaikeuttaa huomattavasti lapsipornografian torjumista ja siitä rankaisemista. Komitea korostaakin, että toimet lapsipornografian torjumiseksi ovat erittäin kiireellisiä, ja pelkää, että lapsipornografian levittäminen kehittyy joukkojen rikollisuudeksi, jollei sitä torjuta tehokkaasti. 18. on sitä mieltä, että lapsipornografian levittämisestä Internetin välityksellä on ehdottomasti asetettava ankarat rangaistukset kyseisten rikosten ehkäisemiseksi, ja pitää komission ehdotusta hyvänä perustana tätä varten. 19. kannattaa komission ehdotusta asettaa lapsipornografian suhteen 18 vuoden suojaikäraja, joka on tosin korkea, mutta lasten ja nuorten suojelun sekä selkeän rikosoikeudellisen rangaistavuuden kannalta toivottava ja järkevä. 20. muistuttaa siitä, että sähköisissä verkoissa levitettyä lapsipornografiaa koskeva rikostutkinta vaatii etenkin talteen otettujen laitteiden arvioinnin vuoksi paljon henkilökuntaa ja aikaa, minkä vuoksi toimivaltaiset tahot tarvitsevat lisää henkilöstöä. 21. korostaa tarvetta hyödyntää kaikkia tarvittavia välineitä sen tukemiseksi, että unionin jäsenvaltioiden toimivaltaiset viranomaiset voivat hankkia ammattikoulutuksen ja uusimmat tietotekniset laitteet, jotka ovat välttämättömiä ihmiskauppaan liittyvän rikollisuuden uusien leviämismuotojen ja erityisesti Internetissä levitetyn lapsipornografian torjumiseksi. 22. korostaa painokkaasti, että komission ehdotuksen mukaan myös lapsipornografian hallussapidon on määrä olla Euroopan laajuisesti samalla tavalla rangaistava teko, mikä on komitean mielestä etenkin Internetin välityksellä tapahtuvan levittämisen teknisiä mahdollisuuksia ajatellen välttämätöntä. 23. muistuttaa siitä, että uusien teknologioiden ja etenkin Internetin mahdollisuuksia käytetään myös naiskauppaa koskevan tarjonnan ja kysynnän väylänä, ja kehottaa jäsenvaltioita torjumaan ilmiötä tehokkaasti rikoslainsäädännöllä ja lainvalvontaviranomaisten toiminnalla. 24. kannattaa ehdokasmaissa ja unionin ulkopuolisissa maissa etenkin kansalaisjärjestöjen avustuksella järjestettävien tiedotuskampanjoiden edistämistä. Tiedotuskampanjoissa tulee keskittyä uhanalaisten henkilöryhmien suojeluun ihmiskaupalta sekä lasten seksuaalisen hyväksikäytön torjumiseen. 25. pitää kansalaisjärjestöjä tärkeinä yhteistyökumppaneina, jotka tulisi nivoa yhteisiin toimiin etenkin ehdokasvaltioissa ja muissa unionin ulkopuolisissa maissa. 26. korostaa rikoksen johdosta tapahtuvaa luovuttamista koskevien valtioiden välisten sopimusten sekä kansallisen rikoslainsäädännön erityismerkitystä, sillä niiden avulla varmistetaan, että rikoksista rangaistaan aukottomasti myös silloin, kun rikokset on tehty kokonaan tai osittain ulkomailla. 27. pitää lainvalvontaviranomaisten entistä parempaa yhteistyötä keskeisenä lähtökohtana ongelmien ratkaisemiseksi sekä katsoo, että alueilla on valtioiden ohella kansallisen toimivaltajaon mukaisesti merkittävä rooli luotaessa oikeudellisia ja organisatorisia edellytyksiä ja tehtäessä entistä tiiviimpää yhteistyötä. 28. korostaa pitävänsä niin ihmiskaupan uhrien kuin seksuaalisesti hyväksikäytettyjen lasten sosiaalista ja oikeudellista neuvontaa tärkeänä tehtävänä ja kannattaa erityisesti sitä, että komissio ehdottaa tämän tehtävän antamista jäsenvaltioille. 29. on sitä mieltä, että naiskaupan uhreille on pyrittävä tarjoamaan erityistä tukea ja neuvontaa, joista esimerkkeinä asianmukainen majoitus, avustaminen työelämään sijoittumisessa oleskelu- tai kotimaassa, taloudellinen, psykologinen ja oikeudellinen tuki sekä tasa-arvoinen kohtelu oleskelu- tai kotimaassa. 30. pitää ihmiskaupan ja lasten seksuaalisen hyväksikäytön torjumisesta vastuussa olevien tahojen, etenkin tuomioistuinten, poliisin ja julkishallinnon henkilökunnan täydennyskoulutusta ja vaihtotoimintaa tärkeänä ja kannattaa suunnitelmia jatkaa kyseisiä henkilöryhmiä koskevia yhteisiä toimia. 31. kehottaa komissiota ja jäsenvaltioita pyrkimään nopeasti yhteisymmärrykseen ehdotuksista puitepäätöksiksi, jotka koskevat ihmiskaupan, lasten seksuaalisen hyväksikäytön ja lapsipornografian torjumista. 32. kehottaa EU:n jäsenvaltioita panemaan puitepäätösten ehdotukset pikaisesti täytäntöön ja toteuttamaan yhteistyössä Euroopan unionin ja alueiden kanssa tarvittavat lisätoimet puite-edellytysten parantamiseksi. Bryssel 14. kesäkuuta 2001. Alueiden komitean puheenjohtaja Jos Chabert